Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 216/14/5507	Námestovo, 9.6.2014
EEČ : 2-41-77-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Námestovo
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona, ktorého sa dopustil na tom skutkovom základe, že v obci XXXXX, okr. XXXXX a všade tam, kde sa zdržiaval v období od 01.08.2013 najmenej do 01.06.2014 ako otec maloletého XXXXX, nar. XXXXX ktorý bol zverený do výchovy a starostlivosti matky XXXXX, nar. XXXXX, trvale bytom XXXXX, ul. XXXXX, okr. XXXXX, si úmyselne riadne neplnil svoju vyživovaciu povinnosť na uvedené maloleté dieťa tak, ako mu bola určená rozsudkom Okresného súdu XXXXX sp. zn. XXXXX zo dňa 04.07.2012, ktorý nadobudol právoplatnosť dňa 23.07.2013 a to prispievať na výživu maloletého XXXXX, nar. XXXXX sumou 70,- € mesačne, vždy do 22. dňa v mesiaci vopred k rukám matky  dieťaťa, s výnimkou mesiaca apríl 2014, kedy uhradil sumu 200,- € a mesiaca máj 2014, kedy uhradil sumu 360,- € čím mu takto na výživnom za obdobie od 01.08.2013 do 04.06.2014 vznikol dlh v sume 140,- € voči oprávnenej osobe XXXXX, nar. XXXXX, pričom v uvedenom období, keď neplatil výživné na maloleté dieťa, mal príjem zo zamestnania, keď v období od mesiaca júl 2013 do novembra 2013 a od 01.01.2014 je zamestnaný v spoločnosti XXXXX Bratislava

lebo nie je tento skutok trestným činom a nie je dôvod na postúpenie veci

Odôvodnenie:
     Uznesením povereného príslušníka OO PZ XXXXX pod ČVS:ORP-XXXXX/NO-DK-2014 zo dňa 12.03.2014.2014 bolo podľa § 199 ods. 1 Trestného poriadku začaté trestné stíhanie a následne dňa 28.03.2014 podľa § 206 ods. 1 Trestného poriadku, vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti uznesenia povereného príslušníka PZ. 

     Obvinený XXXXX sa vo výpovedi vyjadril okolnostiam neplatenia výživného, pričom vo svojej výpovedi presne špecifikoval, kedy a aké sumy ponechal či odovzdal oprávnenej XXXXX. Dňa 14.04.2014 uhradil oprávnenej sumu 200,-EUR,, dňa 02.05.2014 sumu 200,- EUR a dňa 07.05.2014 sumu 160,- € ktorá pozostáva zo zameškaného výživného na maloleté dieťa v sume 560,-EUR. 

     Svedkyňa- poškodená XXXXX vo výpovedi sa vyjadrila k obdobiu, počas ktorého jej nebolo uhrádzané výživné na maloleté dieťa, špecifikovala sumy, ktoré jej obvinený XXXXX zaslal, nepoprela prevzatie zameškaného výživného. Pokiaľ ide o podlžnosť na výživnom, tak ku dňu vznesenia obvinenia evidovala voči XXXXX pohľadávku v celkovej sume 260,- EUR. 

     Preskúmaním spisového materiálu bolo zistené, že pokiaľ ide o stanovenie výšky neuhradeného výživného, tak bolo možné stanoviť, koľko presne obvinený na výživnom dlhuje matke dieťaťa a to sumu 560,- EUR. 

     Prečinu zanedbania povinnej výživy podľa § 207 ods. 1 Trestného zákona, sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

     Ďalej poukazujem na znenie ustanovenia § 86 písm. a/ Trestného zákona, podľa ktorého trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

    V danom prípade je zrejmé, že obvinený XXXXX zameškané výživné ku dňu 31.03.2014 uhradil, čím splnil podmienky účinnej ľútosti v zmysle ust. § 86 písm. a) Trestného zákona. Pokiaľ ide o neplatenie výživného za mesiace apríl a máj 2014, absentuje v danom prípade základný znak skutkovej podstaty trestného činu zanedbania povinnej výživy a to, objektívna stránka - najmenej tri mesiace v období dvoch rokov.  

     Podľa ustanovenia § 215 odsek 1 písmeno b/ Trestného poriadku prokurátor zastaví trestné stíhanie, ak skutok nie je trestným činom a nie je dôvod na postúpenie. 

     Vzhľadom k tomu, že v konaní obvineného absentuje objektívna stránka trestného činu - neplnenie vyživovacej povinnosti najmenej tri mesiace v období dvoch rokov, rozhodol som preto tak, ako je uvedené vo výroku tohto uznesenia a trestné stíhanie obvineného XXXXX som v zmysle § 215 odsek 1 písmeno b/ Trestného poriadku zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Mravec
prokurátor